La Bibia piemontèisa/Testament Vej/Proverbi/Proverbi 27


Provèrbi

27 
Blaga pa për doman, përchè it sas gnanca lòn ch'a të speta ancheuj. 

Ch'a sia n'àutr a laudete e pa toa boca, un forësté e pa ij tò làver midem.

La pera a l'é greva, la giàira a l'ha sò pèis, ma pì ancor che un-a e l'àutra a l'é l’ameror causà da ‘n fòl. 

La flin-a a l'ha pa 'd misericòrdia, ël fot a l'é violensa, ma col ch'a l'é ch’a peul arziste a la gelosìa?

A l'é mej n'arpròcc dovèrt pitòst che n'amor ëstërmà.

Le ferìe 'd n'amis a son sincere, ij basin ëd un nemis a son fàuss. 

Na gola arpatà a dëspressia l'amel ma për col ch'a l'ha fam ëdcò l'amer a l'é doss.

L'òm che a va leugn da ca soa, a l'é parèj ëd n'osel ch'a spassia fòra dal ni.

Ël përfum e l'ancens a ten-o alégher ël cheur, ël bon consèj ëd n'amis a dà coragi a l'ànima. 

Chita pa tò amis, nì l'amis ëd tò pare, intra pa ant la ca 'd tò frel ant ël di ëd toa dësgrassia. A l'é mej avèj n'amis davzin che 'n frel lontan.

Sërca d'esse savi, car ël me fieul, parèj ch'it arlegreras mè cheur e mi i savrai coma rësponde a col ch'am ofend.

L'òm furb a s-ciàira 'l perìcol e a prend soe precaussion. Ij bonomeri a van anans a la catòrba e peui a pago le conseguense ‘d soa 'mprevidensa.

Pija la vestimenta a col che a l'ha garantì për un forësté e tenla an gagi për col ch'it conòsse pa.

Na benedission fàita a vos àuta ‘d matin bonora, a sarà considerà na maledission.

Le stisse sensa fin dël temp ëd pieuva e na fomna tacabeghe a së smijo: col che a veul tenla a l'é parèj coma se a vorèissa tnisse 'l vent e a andèissa a cheuje l'euli con le man. 

Ël fer as mòla con ël fer e l'òm as fin-a lë spìrit con ij sò amis.

Coma coj ch’a cudisso piante ‘d fì a l’han ël drit ëd mangene ij frut, parèj ij travajeur ch’a guerno j’anteresse dij sò padron a saran arcompensà.

Tanme 'l visagi as arflet ant l’eva, parèj ël cheur ëd na përson-a a ‘rflet sò caràter génit.

Pròpi coma la Mòrt e la Përdission a n’han mai pro, parèj a son j’anvìe dla gent.

Coma 'l griseul a l'é për l'argent e la fòrgia për l'òr, parèj a l'é l'òm për la boca 'd col ch'a lo làuda.

Bele s'it pistèisse 'l fòl ant ël morté con un piston ansema al gran, it socrolerìe pa soa folairà.

Soagna tò strop, pijte soen ëd toe féje, përchè la richëssa a dura pa për sèmper e na coron-a a podrìa nen duré da na generassion a l'àutra. 

As gava 'l fen, a sponta l'erba neuva e as cheujo j'erbe dle montagne; ij bero at dan la lan-a e con ij cravòt vendù it cate 'n camp: desse da fé për lolì a l’é la garansìa ch’it l’avras assé ‘d làit ëd crava për ti, toa famija e ij to lavorant.

Nòte 

Bibia
Testament Vej
Proverbi